b'\n_START_ARTICLE_\nCavtat\n_START_SECTION_\nZemljopisni polo\xc5\xbeaj\n_START_PARAGRAPH_\nCavtat je smje\xc5\xa1ten na zapadnim obalama Konavala, 19 km jugoisto\xc4\x8dno od Dubrovnika, podno Jadranske turisti\xc4\x8dke ceste.\n_START_SECTION_\nNaziv\n_START_PARAGRAPH_\nNaziv Cavtat je kroatizirani oblik nastao od naziva Civitas vetus, kako su njegovi bjegunci u Dubrovniku nazivali svoje mati\xc4\x8dno naselje Epidaurus.\n_START_SECTION_\nPovijest\n_START_PARAGRAPH_\nNa mjestu dana\xc5\xa1njeg Cavtata nalazila se starogr\xc4\x8dka kolonija Epidaurum koja 228. godine prije Krista dolazi pod vlast Rimljana koji tu osnivaju svoju koloniju Epidaurus. Najstariji arheolo\xc5\xa1ki nalazi prona\xc4\x91eni na podru\xc4\x8dju dana\xc5\xa1njeg Cavtata iz 6. su stolje\xc4\x87a prije Krista. Izvan obrambenih zidina grada pretpostavlja se postojanje gra\xc4\x91evine rimskog amfiteatra za prire\xc4\x91ivanje krvavih gladijatorskih igara. Onda\xc5\xa1nji stanovnici Cavtata napu\xc5\xa1taju mjesto povla\xc4\x8de\xc4\x87i se pred najezdom Slavena 614. godine na stare ilirske gradine u dana\xc5\xa1njoj \xc5\xbdupi Dubrova\xc4\x8dkoj, te podno padina brda Sr\xc4\x91 u vjerojatno ve\xc4\x87 postoje\xc4\x87u utvrdu, ka\xc5\xa1tel. Tu osnivaju naselje kasnije iskrivljenog latinskog naziva Ragusa, iz \xc4\x8dijeg nukleusa je nastao dana\xc5\xa1nji Dubrovnik._NEWLINE_Slavenski Cavtat je nakon toga pripao Travunji, a 1426. godine, od vojvode Radoslava Pavlovi\xc4\x87a ga otkupljuje Dubrova\xc4\x8dka Republika, te tada Cavtat postaje drugi centar Republike i ima va\xc5\xbenu ulogu u dru\xc5\xa1tvenom \xc5\xbeivotu.\n_START_SECTION_\nGospodarstvo\n_START_PARAGRAPH_\nGospodarstvo Cavtata se gotovo u cijelosti zasniva na turizmu i ugostiteljstvu te u ne\xc5\xa1to manjoj mjeri ribarstvu. U Cavtatu danas postoji pet hotela od koji je najpoznatiji hotel Croatia s pet zvjezdica, te brojni restorani, caffe barovi, suvenirnice, luka za prihvat manjih i ve\xc4\x87ih jahti i izletni\xc4\x8dkih brodica.\n_START_SECTION_\nStanovni\xc5\xa1tvo\n_START_PARAGRAPH_\nPrema popisu stanovni\xc5\xa1tva iz 2011. godine u Cavtatu \xc5\xbeivi 2 153 stanovnika, uglavnom Hrvata katoli\xc4\x8dke vjeroispovjesti._NEWLINE_Kretanje broja stanovnika 1857.-2011.\n_START_SECTION_\nZnamenitosti\n_START_PARAGRAPH_\nU toploj atmosferi urbane cjeline stare jezgre Cavtata, isti\xc4\x8de se ku\xc4\x87a Vlaha Bukovca, muzej ambijetalnog gradskog prostora, atelje i galerija umjetnina najzna\xc4\x8dajnijeg hrvatskog slikara akademskog realizma. Mauzolej obitelji Ra\xc4\x8di\xc4\x87, na groblju Sv. Roka u Cavtatu, remek je djelo u stilu art decoa poznatog kipara Ivana Me\xc5\xa1trovi\xc4\x87a, na kojem je radio i najzna\xc4\x8dajniji kipar na\xc5\xa1eg ekspresionizma Juraj \xc5\xa0karpa. Kne\xc5\xbeev dvor, uz samu cavtatsku rivu, pala\xc4\x8da je iz 16. st., nekad sjedi\xc5\xa1te dubrova\xc4\x8dkog kneza, danas je galerija i zbirka umjetnina zaklade Baltazara Bogi\xc5\xa1i\xc4\x87a, pravnika i pisca iz 19. st. Pinakoteka \xc5\xbeupne crkve Sv. Nikole, \xc4\x8duva vrijedno sakralno blago koje je prikupljano kroz stolje\xc4\x87a._NEWLINE_U Cavtatu su sa\xc4\x8duvani i spomenici iz rimskog vremena, izme\xc4\x91u ostaloga ostaci kazali\xc5\xa1ta, kao i ostatci gradskih zidina, akvedukta, monumentalne jezgre - nimfeja i jedne ve\xc4\x87e gradske vile. Osim toga u Cavtatu postoje brojne stare pala\xc4\x8de i rezidencije pomoraca. Jedna od najljep\xc5\xa1ih je vila Banac, gdje se trenutno nalaze prostorije Op\xc4\x87ine Konavala.\n_START_SECTION_\nPoznate osobe\n_START_PARAGRAPH_\nCavtat je rodno mjesto znamenitog hrvatskog pravnika i znanstvenika Baltazara Bogi\xc5\xa1i\xc4\x87a, autora Op\xc5\xa1teg imovinskog zakonika za knja\xc5\xbeevinu Crnu Goru. _NEWLINE_U Cavtatu je 1855. godine ro\xc4\x91en Vlaho Bukovac, jedan od najpoznatijih hrvatskih slikara. Poznatija su mu djela velike dekorativne kompozicije Dubravka i Gunduli\xc4\x87ev san._NEWLINE_Me\xc4\x91u poznatim osobama ro\xc4\x91enim u Cavtatu, neizbje\xc5\xbeno je i ime hrvatskog politi\xc4\x8dara Frana Supila, ro\xc4\x91enog u Cavtatu 1870. godine, borca za sjedinjenje Dalmacije s Hrvatskom._NEWLINE_Cavtat je dao biskupa Vlahu Barbi\xc4\x87a, pomo\xc4\x87nog biskupa dubrova\xc4\x8dke biskupije i naslovnog biskupa surske biskupije._NEWLINE_1912. godine u Cavtatu je ro\xc4\x91en hrvatski dirigent Vinko Kala\xc4\x8di\xc4\x87._NEWLINE_Hrvatski nogometni sudac Ivica Laptalo.\n_START_SECTION_\nPromet\n_START_PARAGRAPH_\nCavtat je uskom i zavojitom lokalnom cestom duga\xc4\x8dkom 2 km, kod mjesta Zvekovice povezan s Jadranskom turisti\xc4\x8dkom cestom. U neposrednoj blizini Cavtata, 5 km isto\xc4\x8dno, nalazi se dubrova\xc4\x8dka zra\xc4\x8dna luka. U pro\xc5\xa1losti, Cavtat je bio \xc5\xbeeljezni\xc4\x8dka postaja na pruzi Gabela \xe2\x80\x93 Zelenika._NEWLINE_S Dubrovnikom je povezan autobusnom linijom 10 prometnog poduze\xc4\x87a Libertas.'